Suomen luonnonsuojeluliitto tuomitsee jyrkästi tiedot, joiden mukaan ympäristöministeriön luonto- ja ympäristöosasto aiotaan siirtää osaksi ympäristöministeriön rakennetun ympäristön osastoa. YM:n johtoryhmän esitys on perjantaina ministeriön yt-komitean käsiteltävänä.

Suunnitelma merkitsisi liiton mukaan toteutuessaan luonnonsuojeluasioiden alistamista rakentamiselle, asumiselle ja kaavoitukselle. Se olisi vakava uhka valtion ohjaamalle suojelutyölle sekä luonnon virkistyskäytön puolustamiselle.

Osoitus alennustilasta

YM:n johtoryhmän esityksessä ministeriön pääosastojen lukumäärä karsittaisiin nykyisestä kolmesta kahteen. Ensimmäisessä osastossa käsiteltäisiin rakentamista, asumista, aluesuunnittelua, luonnonsuojelua ja luonnon virkistyskäyttöä. Toisessa osastossa puolestaan ympäristönsuojelua ja vesiasioita sekä luonnonvarojen kestävää käyttöä.

Ympäristöhallintoon kohdistettu raju säästövaatimus on Suomen luonnonsuojeluliiton puheenjohtaja Risto Sulkavan mukaan tuore osoitus luonnonsuojelun alennustilasta nykyhallituksen aikana.

– Se on jatkoa soidensuojelun täydennysohjelman vesittämiselle, jätevesiasetuksen toimeenpanon lykkäämiselle sekä normien purkutalkoille, jossa luonto on saanut väistyä talousintressien tieltä. Ilman luontoa meillä ei ole myöskään talouskasvua. Se pitäisi hallituksenkin ymmärtää.

ILMOITUS

Askel kohti taantumusta

Luonnonsuojeluliiton mielestä on merkillistä, että luontoympäristöosastoa ollaan lakkauttamassa juuri ennen hallituskauden päättymistä.

– Pienen luonto-osaston alistaminen suurelle asunto-osastolle näyttää tarkoitushakuiselta. Suomi on nyt astumassa askeleen kohti taantumusta, toivottavasti tämä ei ole askel kohti Venäjän mallia, jossa ympäristöministeriö lakkautettiin 1990-luvun puolivälissä. Länsimaissa vastaavaa ei ole tapahtunut.

Ympäristöministeriön johtoryhmän esityksestä kertoi ensimmäisenä Helsingin Sanomat.